49. schôdza NR SR - 1.deň - B. popoludní
Dátum: 2015-04-15
Poslanec: Matovič, Igor (OĽANO)
Druh vystúpenia: Vystúpenie v rozprave

72. Vážená pani podpredsedníčka, kolegovia, kolegyne, začnem hneď takou rečníckou otázkou: Kde je Robert Fico? Kde je páchateľ? (Potlesk.) Kľúčový človek, kľúčový páchateľ, ktorý tento podvod spáchal, je Robert Fico a všetci to v tejto miestnosti vieme. Ja sa pýtam, kde je? Je natoľko zbabelý... (Prerušenie vystúpenia predsedajúcou.) Laššáková, Jana, podpredsedníčka NR SR Pán poslanec! Matovič, Igor, poslanec NR SR Čo je, pani podpredsedníčka? Laššáková, Jana, podpredsedníčka NR SR Rokujeme o návrhu vlády na skrátené legislatívne konanie. Pán minister návrh predkladá, takže poprosím vás, vyjadrujte sa k prerokovanej veci. Matovič, Igor, poslanec NR SR Pri hocijakých iných veciach sa tu veľmi rád ukazuje, videli sme ho včera, pracoval od rána do večera. Mal možno štyri tlačovky, mimoriadne zasadania vlády, tuším aj doobeda, aj večer. Ja si myslím, že je úplne normálne, že keď teda niečo, on tu teda zabojoval za ľudí, že sem mal prísť a obhájiť to. Osobne si ale myslím, že sa hanbí ako pes, zaliezol do nejakej svojej diery a tam sa hanbí za to, že podviedol ľudí na Slovensku a možno už aj jemu samému dnes asi teda ráno v kúpeľni už bolo trápne, keď sa na seba pozrel a zistil, že však takto predsa klamať nemôžem. Možno už dnes si ráno Robert Fico vstúpil do svedomia a dnes tu už sa neukáže. Možno zajtra podá demisiu a povie si, že nie, že jednoducho, jeho mama, keď bol malý chlapec, tak ho učila, že klamať sa nesmie. A konečne si vstúpi do svedomia. A možno aj vám, osemdesiati traja, zvykne sa vám hovoriť kolesíci, prepáčte, ale ste, lebo tak sa správate, ako kebyže nemáte vlastný rozum. Možno aj u vás sa raz niekedy zobudí svedomie. Chcel som vám dnes doniesť zrkadielka, aby ste sa pozreli do toho zrkadla a zamysleli sa nad sebou. Zamysleli sa nad svojím vlastným svedomím, nad tým, čo vás učili doma vaši rodičia, keď vy ste boli malé deti. Či vám nehovorili, že klamať sa nesmie? Kryť podvody sa nesmie, lebo ten, kto kryje klamstvo, ten, kto kryje podvody, rovnako je klamár a ešte je väčší podvodník ako ten, kto podvod spáchal. Tým, čo vy však robíte, vy iba kryjete podvod, obrovský podvod, ktorý ste tu spáchali, správate sa ako organizovaná zločinecká skupina, správate sa ako mafia a robíte tu divadielko na blbých. Spoliehate sa, že vaši voliči nemajú dosť informácií a uveria vám tie drísty, čo im tu prednášate, či už tu, či páni ministri, či aj páni ministri takí, o ktorých som si doteraz ešte myslel, že sú normálni, ako napríklad toť pán kolega Borec. Ako ja by som sa hanbil za to, čo tu dnes narozprával, a neviem teda, že či sa na tej vláde losujú a že teda že kto tú sprostosť pôjde predniesť, ale ako tak mi to pripadalo, lebo ako myslím si, že ak by bol pán minister Borec pri zmysloch, tak nikdy by sa pod takúto sprostosť nepodpísal. Výstavba diaľnic. Vy ste si z výstavby diaľnic urobili mantru, urobili spôsob, ako najľahšie zbohatnúť, ako najľahšie nafutrovať vrecká vašich sponzorov. Veď pri jednej jedinej diaľnici pri Žiline ste za prvej Ficovej vlády, na sklonku prvej Ficovej vlády išli dať svojim mecenášom, pánovi Širokému a spol., ste im išli dať o miliardu viac, jako to bolo hodné. Odkiaľ to viem? No predsa následne sa tieto úseky vysúťažili, následne aj vy ste súťažili tunel Višňové, na ktorý vy ste chceli dať 1,1 miliardy a následne vy ste ho vysúťažili tuším za 340 miliónov. Vy samých seba ste sa usvedčili zo zlodejiny pri jednom tuneli. Jednoducho tunelovať tunel je už super umenie a vy ste to pri Žiline dokázali. Vy ste spísali za 1,1 miliardy zmluvu, následne kolega Figeľ, ktorého včera ste teatrálne, päťkrát, myslím si, že pán premiér Fico to povedal, obvinili z toho, že tu zavádza kultúru podvodu, nabral odvahu a túto zmluvu, vašu zlodejskú zmluvu zrušil a následne, keď vy ste ten istý úsek, ten istý tunel išli súťažiť, zrazu to bolo za 340 a nie za 1,1. Lebo inak boli postavené podmienky a už sa nedalo tak okato dohodiť zákazku kolegovi Širokému, aby si mohol nepostaviť jednu nejakú peknú vilku na Bahamách, ale rovno pre celú rozvetvenú rodinu. A toto ste, bohužiaľ, vy. Kde je tu kolegyňa Gabániová? Neviem, kde sedí, zdá sa mi, že niekde tam. Kde je tu kolega, jak sa volá, z Michaloviec? Martin, Martinák, Ľuboš Martinák? Nie je náhodou Ľuboš Martinák bratrancom manželky pána Širokého? Nie je náhodou asistentka pani Gabániovej dcéra pána Širokého? Nie je náhodou asistent pána Martináka nevesta pána Širokého? A vy máte Boha pri sebe tvrdiť, že vy nemáte so Širokým nič? Veď Široký tu má štyroch najbližších ľudí! Pani Gabániová je ešte osobná, najlepšia osobná, a ešte sa tým chváli, priateľka manželky pána Širokého, Zlatice Širokej. Vy tu máte tým pádom štyroch extrémne blízkych ľudí jednému človeku, ktorému zároveň dohadzujete kšefty a iba pri tom tuneli pri Žiline som vám dokázal a sami sebe ste si dokázali, že ste mu išli do vrecka hodiť 700 miliónov eur. Máte Boha pri sebe? Ja viem, zväčša ste ateisti, a niekedy, keď tu schvaľujete s KDH ústavnú zmenu, tak sa tvárite, akí ste vy konzervatívci. Ale ak by ste boli kozervatívci, tak si prečítajte Bibliu, tam máte desať prikázaní a myslím si, že Števo Kuffa to raz povedal aj na tomto mieste, ak by, alebo Martin Fecko, ak by ľudia na svete dodržiavali tých desať prikázaní, máme tu raj na zemi. A ja si myslím, jedno jediné kebyže dodržiavame, že majme druhých tak radi ako samých seba, alebo blížneho svojho, samých seba, tak rád ako samých seba, tak by sme tu mali raj na zemi. Ale vy koho máte radi? Vy máte radi seba, seba a seba a svoje záujmy, aby aj nabudúce ste boli na zvoliteľnom miestečku na kandidátke, aby aj vám sa ušiel teplý flek niekde v parlamente, tritisíc eur cinklo každý mesiac na účet, aby ste si potom celú svoju rodinu mohli dosadiť, dosadiť na miestečká, kam sa len vám zapáči. Áno, samozrejme, niekedy aj učiteľku v materskej škôlke za riaditeľku daňového úradu, sestraničku, bratrančeka, všetkých si niekam upratať. Druhýkrát aby ste sa dostali na miestečko, kde si zase spravíte, ulejete nejaké zákazky, ale nehanbíte sa potom vystaviť ten svoj výstavný kus toho demagóga, ktorý sám osebe povedal, že keď chcete, dokážete byť aj majstrami v populizme, tak potom ho vystavíte pred telku a nejako to sprav, nejako to učeš a znova hráte tú svoju hru na blbých. Áno, bohužiaľ, je to hra na blbých. Lebo človek, ktorý odmieta počúvať fakty, ktorý odmieta si pripustiť, že aj tá opozícia môže mať v niečom pravdu, a odmieta spočítať jedna plus jedna, alebo odpočítať 1,1 miliardy od 340 miliónov alebo opačne a odmieta vlastne rozmýšľať nad tým, kam idú jeho peniaze, ktoré od neho cez dane vyberiete, tak je pre mňa blbý človek. A vy na týchto ľudí hráte a spoliehate sa, že takíto ľudia vás budú voliť a znova vás sem vykrúžkujú a znova budete môcť vládnuť a znova rozkrádať vo veľkom. A môžte sa hanbiť aj vy, pán minister Borec, že takémuto divadlu asistujete, ja som vás mal naozaj za excelentného právnika a myslím si, že aj tí ostatní, ktorí si vás zvolili na čelo ich organizácie. Keď tu niekto ide hovoriť, že tu Figeľ zavádza kultúru podvodu, a keď to hovorí podvodník, tak je to veľmi podozrivé. Shooty mal dnes peknú karikatúru, kde Fico – nabalený, s veľkým mechom – ukazuje: Chyťte zlodeja! Presne o tomto to teraz je. Sa hanbite! Vy, keď idete obviňovať tých, ktorí si dajú za cieľ šetriť naše spoločné prostriedky, urobiť férové súťaže, vysúťažiť ceny najnižšie možné, samozrejme bez toho, aby komukoľvek z nich bola priložená devina k hlave a k tomu ho nútili, a keď vy takýchto ľudí idete obviňovať z toho, že tu zavádzajú kultúru podvodu, tak ste nič iné, iba bohapustí, odporní pätolízači, podvodníci vy sami. Kultúra podvodu je, keď dohodíte svojmu kamarátovi Širokému trojnásobne drahšiu diaľnicu, ako je jej tržná cena v Rakúsku. A kultúra boja proti podvodu je, keď urobíte všetko preto, aby na Slovensku boli stavané diaľnice aspoň za také ceny, ako sú stavané v Rakúsku. Keď vy idete obviňovať, že tu nejaká diaľnica bola vysúťažená za polovičnú, ani nie polovičnú cenu štátnej expertízy, a zároveň nepoviete, že pri tuneli pri Žiline ste rovnako vysúťažili tú zákazku za polovičnú cenu štátnej expertízy, tak znova iba využívate neznalosť svojich vlastných voličov, lebo sa spoliehate na to, že keď akúkoľvek debilinu povie váš predseda, povie to pred kamerami a trikrát zopakuje, tak jednoducho, že vaši voliči to uveria a je to vybavené. Takisto sa spoliehate na to, že nič vlastne z toho, čo sa deje počas volebného obdobia, si ľudia nepamätajú, lebo ľudia sú blbí, lebo si pamätajú iba tri mesiace pred voľbami. Toto nemám z vlastnej hlavy, toto je veta vašeho podpredsedu vašej strany, ktorú povedal mne osobne. Nerob somariny, tri mesiace pred voľbami stačí, ľudia sú blbí, nič si nepamätajú. A pozdravujem ho týmto. Ukazovať prstom na premiérku Radičovú, že to Radičová spáchala podvod, za jej vlády boli takto pridelené diaľnice, je naozaj podlé. Rovnako ukazovať na Figeľa v tejto veci je rovnako podlé. A ja, myslím si, že každý mi to môže veriť, nemám najmenší dôvod, aby som si tu kolegu Figeľa nejakým spôsobom zastával. Tiež som ho osobne, keď tu bola prevalená nejaká kauza bytu, sám osobne si pamätám, že som sa s ním stretol, naschvál. Nevedel o čom a povedal som mu, že sa mi to nepáči. Jednoducho som to nedokázal v sebe uniesť. A bola to odrobinka voči zlodejinám, ktoré vy páchate. Vy sa nehanbíte potom zareagovať na akúkoľvek takúto vec o vine vás v zlodejine v rádovo v stovkách miliónov alebo miliardách eur, ukazovať prstom na opozíciu, že platinové sitká, daňový úrad? Samozrejme, boli to zlodejiny. Samozrejme, nemali by sme sa pozerať, že jedno zlodejina nie je a druhé je. Ale platinové sitká boli za 1,7 milióna eur, keď si dobre pamätám. Daňový úrad možno za tri, štyri, päť miliónov eur, ale toto sú zlodejiny za stovky miliónov eur, čo vy páchate! A v tomto je rozdiel medzi vami a súčasnou opozíciou a v tomto je rozdiel aj v mojom prístupe k vám. Aj v budúcich voľbách alebo kedykoľvek, ak by mala vzniknúť nejaká koalícia, nikdy v živote ja osobne nepôjdem s nejakým SMER-om, s megazlodejmi do nejakej koalície. Ja viem, že vy môžete povedať, že vy by ste ani s nami neišli. Jasné, že by ste neišli, lebo s nami by ste kradnúť nemohli. Ale vás jednoducho neustráži nikto. Ani archanjel Gabriel by nedokázal ustrážiť megazlodejov, ktorí si jednoducho zlodejiny takéhoto rangu zobrali ako za politiku svojej strany. Čiže ešte raz sa pýtam, kde je páchateľ? Kde je Robert Fico? Kde sa zašíva? Kde sa zbabelo skryl, aby tu nebol konfrontovaný so svojimi zlodejinami, ktoré tu pácha so svojou bandou lupičov, ktorí nemajú nič iné za cieľ, iba okrádať svojich voličov? A prečo páchateľ? Preto páchateľ, lebo sedem rokov je premiér. Keď sa tu vyhovára, že nejaký zákon o reštrukturalizácii bol schválený v roku 2005 alebo 2006, tak sedem rokov odvtedy je premiérom. Teraz je už ôsmy rok premiérom. Ak mu čokoľvek nevyhovovalo, mal sedem rokov na to, aby to zmenil. Ja som nepostrehol iniciatívu z jeho strany, že by v týchto zákonoch alebo aj v iných zákonoch urobil akýkoľvek krok, ktorý by bol v neprospech pána Širokého, Brhela, Výboha, jeho najbližších osobných priateľov a sponzorov strany SMER. Prečo páchateľ? Lebo tri roky vládne po Radičovej vláde. Ak hovorí, že za Radičovej vlády boli spísané zmluvy na diaľnice alebo vysúťažené za nereálne ceny, mal tri roky na to, aby to naprával. Prečo páchateľ? Preto, lebo tri roky tu systematicky odmieta návrhy opozície. Či to bol MOST – HÍD, či to bolo KDH, či sme to boli my, či to bola SaS-ka, či to bol Lipšic, či to bol ktokoľvek v tejto sále z opozície, každé jedno politické zoskupenie, či strana, alebo hnutie, či individualita, ktorá predtým bola niekde inde, prišiel s nejakým riešením. Vy bez hanby ste všetko zmietli zo stola. A Robert Fico sa ešte bez hanby vyjadril pre médiá, keď sa ho opýtali, že či ho nemrzí, že teda tí živnostníci dostanú len 15 percent: "Čo my s tým máme? Veď to je súkromná firma. Čo my s tým máme?" Toto je reakcia páchateľa. Pristihnutý pri čine a dnes zbabelec, zalezený niekde v diere. Keď si prečítame reštrukturalizačný plán a dáme ho do kontrastu s účtovnou závierkou, ktorá bola zverejnená a ktorá je kedykoľvek aj vám teraz prístupná, keď si dáte do Googlu, tak za tri minútky alebo tri minútky možno desať sekúnd to máte, tak účtovná závierka k 31. 12. minulého roku hovorí, že aktíva firmy Váhostav; to znamená majetok, pre tých, čo teda sa nevyznáme úplne v účtovníctve; sú 147 miliónov eur a záväzky sú 143 miliónov eur, alebo teda pasíva. Inak povedané, aktíva je vlastne majetok, čiže sú to budovy, stroje, peniaze na účte, pohľadávky voči svojim dodávateľom, odberateľom?, dodávateľom, a záväzky zas sú to zväčša teda faktúry alebo možno teda nejaké daňové záväzky a podobne. Každopádne z toho vyplýva ku koncu minulého roka, že rozdiel medzi aktívami a záväzkami boli 4 milióny eur. Inak povedané, že ak by sme zobrali celý Váhostav a takto ho rozpredali (rečník gestikuláciou rúk naznačil sekanie) po kúskoch a na druhej strane by sme tie peniaze, za čo sme Váhostav rozpredali, použili na druhú stranu na vyplatenie záväzkov, ktoré Váhostav má, stále by Širokému zostali 4 milióny eur. Za tejto situácie vám vôbec nevadí a páchateľovi hlavne nevadí, Robertovi Ficovi, že sa tu schváli reštrukturalizačný plán, kde sa povie, že 90 miliónov eur sa vôbec nemusí zaplatiť. A komu? Hlavne, samozrejme, tým malým, drobným živnostníkom, zamestnávateľom živnostníkov a podobne. Čiže vy v pohode schválite a nemáte absolútne nič proti tomu a napriek tomu, že sme Roberta Fica na to upozorňovali, on ešte povie, že však čo my s tým máme. Čiže až do poslednej možnej chvíle, keď už to prekypí, stále sa tváril ako mŕtva ryba, že vlastne SMER-u sa to netýka, vlády sa to netýka, tak dovolili ste, aby bol schválený vlastne, alebo teda aby bol predložený reštrukturalizačný plán, kde firma, ktorá má viacej majetku ako záväzkov, v pohode mohla ísť do reštrukturalizácie a z majetku 4 milióny eur vlastne narástol majetok na 94 miliónov eur pánovi Širokému. Lebo o tomto je tá reštrukturalizácia, tak ako je teraz schválená. Vy súhlasíte s tým, aby Široký 90 miliónov eur ušetril, aktíva mu naďalej zostávajú, splatí iba časť z nich, ale záväzky, ktoré má na druhú stranu zaplatiť, sa mu znížia o 90 miliónov eur. Čiže to, s čím vy súhlasíte a pred čím ste sa tvárili, že vás sa to vôbec netýka, v skutočnosti znamená, že zvýšite majetok Širokému zo 4 miliónov na 94 miliónov eur bez toho, aby čokoľvek urobil, lebo toto je v skutočnosti do ľudského jazyka preložený reštrukturalizačný plán. Zároveň nechávate Širokému stroj za 16 miliónov eur, ktoré sú spomínané v účtovnej závierke, ktoré Váhostav používa, ale má ich medzičasom odpísané. Čiže z účtovného hľadiska jednoducho v účtovnej závierke nemajú ako figurovať, ale v skutočnosti ich Váhostav má, lebo predtým ich nakúpil, medzičasom ich odpísal, naďalej sú funkčné, použiteľné stroje, naďalej ich na stavbách používa a sú v obstarávacej cene 16 miliónov eur. Čiže miesto toho, aby ste urobili férový predaj tejto firmy, alebo zabezpečili, aby tí živnostníci si zriadili záložné práva na jednotlivé tie majetky, ktoré Váhostav alebo teda Široký má, tak miesto toho vy robíte, hráte sa na mŕtvu rybu, premiér vo vašom mene hovorí, nič s tým nemáte, vás sa to netýka, a necháte všetko plávať tak, aby to zbehlo do reštrukturalizácie a aby ste jednoducho Širokému dohodili v podstate stovku na účet, sto miliónov eur. Rozmeňme si sto miliónov na drobné. To je tri miliardy na staré peniaze. Za tri miliardy môžete tritisíc domácnostiam alebo rodinám postaviť trojizbové byty. To je nákladová cena na postavenie trojizbového bytu. Čiže iba tak vy sa rozhodnete, Širokému dáme tritisíc bytov, veď má málo, treba mu prispieť. Toto ste vy urobili, toto ste doteraz boli ochotní spáchať. Dnes zrazu prichádzate s riešením, tuto kolega Bublavý, myslím, že vykrikuje, alebo teda ten pod ním, áno, áno, že kraviny tárate, to je taký presný predstaviteľ voliča SMER-u. Jednoducho uši si zacpe, oči si zacpe, nič mi nehovorte, môj Pán Boh mi pred telkou povedal, že to je takto, že oni vlastne to zabezpečia, zoberú bankám a banky to zaplatia tým chudákom veriteľom a tak je to. To je sväté a božie. Odmietam rozmýšľať, jednoducho len, božechráň, mi nehovorte nejaké fakty, aby som sa náhodou nemusel zamyslieť, lebo by ma to bolelo. Presný krásny príklad voliča SMER-u ste pre mňa odteraz. (Reakcia z pléna.) Jasné, vám dám to zrkadielko, dobre? V druhom čítaní ho máte na stole. (Smiech v sále.) Čiže predkladáte ako riešenie teraz zrazu to, že banky zaplatia. Už to tu bolo spomenuté. Nič banky nezaplatia. Banky vyberú od všetkých ľudí, ktorí majú akýkoľvek účet v banke, čiže aj od chudáka, ktorý má na ňom nula celá nič. Cez zvýšené poplatky vyberú peniaze, odvedú bankový odvod na špeciálny účet, na ktorý aj doteraz odvádzajú a nebudú teda jak podľa toho, jak minister Kažimír povedal, nebudú odvádzať do doby x, ale do doby x plus niečo, kým zaplatia peniaze vlastne Širokého veriteľom. Nikto iný to nezaplatí ako ľudia. To, čo tu dnes idete spáchať, je to, že ľudí zaviažete, že sa poskladajú veriteľom Váhostavu, miesto toho, aby ste poslali policajné komando do Širokého vily, zatkli ho, šupli ho na dva roky do vyšetrovačky a zhabali mu celý majetok. Kolega Blaha veľmi odvážne reči tu mal, tuším vo faktickej poznámke, jak on teda nemá rád bohatých a ako on by veľmi rád tu predložil zákon na znárodnenie majetkov ľuďom Široký a spol. Ja mu dávam z tohto miesta verejný prísľub, ak kolega Blaha sa pozrie medzi svoje nôžky a zistí, že tam niečo má a bude chlap a predloží sem zákon na znárodnenie majetku pána Širokého, určite mu zaňho zahlasujem. Len na to by tam niečo medzi tými nôžkami musel mať. A netrepať tu len tie svoje hlúpe komunistické reči. (Reakcie z pléna a smiech.) Pani Gabániová, najlepšia priateľka manželky pána Širokého, sa teraz tu ozvala a niekomu z verejnosti hovorí... (Prerušenie vystúpenia predsedajúcim.) Číž, Miroslav, podpredseda NR SR ... nie som si celkom istý, pán kolega, máme teda to skrátené konanie na legislatíve, môžete aj o nožkách, ale keby sa predsa len dalo vrátiť k meritu veci. Určite ma chápete, pán kolega. Matovič, Igor, poslanec NR SR Áno. Čiže osobná priateľka manželky pána Širokého a zamestnávateľka dcéry či nevesty pána Širokého sa ozvala a bude tu mudrovať. Myslím si, že máte najmenšie právo tu hovoriť, keď takýchto ľudí tu kryjete. Ja viem, že za rodinu nikto nemôže, ale títo ľudia, keď tu sú a robia u vás asistentov, tie kočky tu nie sú preto, lebo majú tuto (rečník si prstom poklepal po hlave), ale majú tatíčka. A to je ich vstupenka sem. Čiže máte tu iba človeka, ktorý povedal, že dobre, však teda pri tých vzťahoch, keď mi dohadzujete kšeftíky za stovky miliónov eur, mi tam aj tú dcérenku, aj tú nevestičku nejako zamestnajte, však aj ony sa potešia, keď im kedy-tedy nejakých tisíc, dvetisíc eur cinkne na účet. A pani Gabániová, keď toto kryjete, na to sa necháte zneužiť, sa môžte iba hanbiť a nie tu vykrikovať na ľudí, ktorí sem prídu so záujmom o túto tému. Skutočné riešenie miesto toho, čo navrhujete, je to, ktoré som povedal – poslať policajné komando po Širokom, zavrieť ho a nech zhnije v base. Takíto ľudia ako Široký, Brhel, Výboh, ľudia, ktorí vám financovali stranu a teraz vy im splácate svoje záväzky tým, že im dohadzujete zákazky, zákazky na úkor všetkých ľudí na Slovensku, si nezaslúžia nič iné, ale to isté si zaslúži aj páchateľ, ktorý sa dnes skrýva. Fico si zaslúži za tieto zlodejiny, za takéto krytie zlodejín, ktoré tu páchajú títo ľudia, si zaslúži rovnako zhniť v base. Je to môj názor a nikdy ho neopustím. Nemám rád ľudí, ktorí majú názor a pri argumentoch nie sú ochotní svoj názor zmeniť. Ale v tomto prípade sú skutky dôležité. Slová krásne, ktoré; Robert Fico krásne vie rečniť a musím uznať, že je naozaj majstrom v populizme, skôr génius, tak tie slová sú krásne, ale fungujú len pre ľudí, ktorí si nechcú pripustiť informácie, tak ako som spomínal. Riešenia teda existujú. Zobrať majetok Širokému a použiť ho na to, aby sa splatili záväzky. Predať majetok Váhostavu a spätne prenajať trebárs pre Váhostav, ak by sme chceli, aby ďalej fungoval, alebo riešenie, ktoré sme navrhovali a ktoré, samozrejme, že ste nám zamietli, aby sa veritelia Váhostavu stali akcionármi Váhostavu. Keďže tá firma vlastne má viacej majetkov ako záväzkov a teraz ešte jej idete odpustiť záväzky, tak bol by to pre nich veľmi lukratívny biznis. Ale vy, hoci to dnešný zákon o reštrukturalizácii priam umožňuje a je to jedna z piatich možností, ktorú si môžeme vybrať pri reštrukturalizácii, ste si povedali, že to neumožníte. Alebo teda ďalšie riešenie by bolo také, že sa prevedie majetok prípadne na Slovenskú záručnú banku, o ktorej hovoríte, čiže prevedie celý Váhostav. V prípade, ak budú splatené všetky dlhy, môže sa to previesť prípadne aj pánovi Širokému, ale myslím si, že už by bol na dôchodku. Možno by ešte stálo za to sa pozrieť na vzťahy, keďže vy hovoríte a Robert Fico hovorí, že nemá nič s pánom Širokým. V skutočnosti sú tie vzťahy takéto jednoduché (rečník zdvihol pred seba papier s nákresom), tu sú také červené šípky a tie znamenajú väzby medzi tými ľuďmi a tá červená šípka znamená to, čo je napísané v strede, že tí ľudia medzi sebou, kde je červená šípka, sú osobní priatelia. Robert Fico je osobný, veľmi dobrý priateľ s človekom, ktorý sa volá doktor Kán, ktorý je majiteľom alebo teda šéfom právnickej kancelárie, ktorá mala na starosti reštrukturalizáciu Doprastavu, o ktorej sa hovorí, že ju dnes vlastní pán Výboh, alebo dvaja veľmi známi ministri SMER-u spolu s pánom Výbohom. Tento pán doktor Kán a jeho právnická kancelária za pôsobenia prvej Ficovej vlády získala zákazky za niekoľko desiatok miliónov eur a iba za minulý rok získala od ministerstva vnútra zákazku za 40 miliónov eur na právne služby. Predstavte si právne služby za 40 miliónov eur! Čiže čo sa dá, to Fico dohodí svojmu osobnému priateľovi doktorovi Kánovi, či to už bolo pri spore Slovenskej televízie so štúdiom Beta, myslím si, že 5 miliónov eur za to pán doktor Kán zhrabol, či to bol spor železníc a firmy, slovíčko mi teraz, tuším Nomet, ale teraz nie som si presne istý, tak isto nejaké 2-3 milióniky eur, alebo teda to, čo som spomínal, ministerstvo vnútra 40 miliónov eur za právne služby. Pán doktor Kán nominoval správkyňu, tú odborníčku, o ktorej tu bola reč aj minulé týždne, tú 25-ročnú dievčinu, ktorá má dva roky po skončení školy a dosiaľ žiadnu reštrukturalizáciu neviedla. Táto právnička alebo tá správkyňa pochádza z tejto kancelárie ako koncipientka. Čiže osobný veľmi dobrý priateľ Roberta Fica nominoval správkyňu, ktorá má na starosti reštrukturalizáciu. Pán doktor Kán je veľmi dobrý osobný priateľ s pánom Katom. Keď vám to meno nič nehovorí, je to generálny riaditeľ Váhostavu do minulého roka, do jesene, kedy bol odvolaný, čiže človek, ktorý 10 rokov, myslím, že viedol Váhostav, ktorý tento podvod realizoval, ktorý priamo bol najviac za neho zodpovedný, samozrejme, na príkazy pána Širokého, ale pán doktor Kán je generálny riaditeľ, či Kato. Pán Kato je veľmi dobrý osobný priateľ s pánom Širokým a pán Široký veľmi dobrý osobný priateľ s pánom Ficom. Ak vám to niečo pripomína, ak vám to pripomína nejakú štruktúru a keď niekedy si prečítate v knižkách o mafii v Taliansku na Sicílii v tridsiatych rokoch, tak vám to nepripomína nadarmo, lebo naozaj to tieto znaky má. Toto vyzerá uzavretý kruh, kde každá ruka vie presne, čo robí, a potom, keď sa to prevalí, tak potom, áno, potom spravíme divadielko na blbých a povieme, že však zoberieme bankám a tí zaplatia živnostníkov. Rýchlo schôdzu zmietneme zo sveta, len aby nás to už netrápilo, lebo sa blížia voľby. Presne rovnako dnes vy sľubujete tým živnostníkom, že niečo pre nich urobíte, ako ste sľubovali v roku 2006, keď ste si bez hanby robili volebnú kampaň a oslovovali ste vo veľkom chudákov, ktorých okradli nebankovky. Týmto ste na mítingoch do očí sľubovali, že ich odškodníte. Aj keď nie v plnom rozsahu, že ich odškodníte. S prepáčením, to slovo sem nepatrí, po tom, ako ste získali moc, ste sa na nich zvysoka vysrali. Sa môžete za to hanbiť. (Potlesk.) Lebo takýmto štýlom vy sa správate k ľuďom. Pred voľbami im ťaháte medové motúzy a potom, keď získate reálnu moc, potom im zvysoka na hlavu robíte to, čo som povedal. Je naozaj posmechom, ak my tu máme v podstate mimoriadnu schôdzu kvôli jednému páchateľovi alebo spolupáchateľovi pánovi Širokému a v tom istom čase portál topky.sk zverejní fotografiu jeho dostavanej vily na Bahamách. (Rečník ukázal plénu fotografiu.) Toto dnes zverejnili Topky. Toto je vila na pozemku, ktorý má hodnotu 4 až 5 miliónov eur a samotná vila, náklady na postavenie takejto vily na tomto mieste na Bahamách na ostrovčeku Nassau, je približne v hodnote 5 miliónov eur. Čiže človek, o ktorom tu máme mimoriadnu schôdzu, ktorý mal dnes už hniť v base, si dnes v pohode dostaváva halu, či halu, vilu na Bahamách v hodnote 10 miliónov eur. Páni poslanci zo SMER-u, toto vy kryjete. Za toto vy sa nehanbíte? Tu máte, aby ste tu aj romantickejšiu fotografiu mali (rečník ukázal plénu druhú fotografiu), aby ste videli, v tom červenom krúžku je tá spomínaná vila pána Širokého, ktorú má vo finálnom štádiu už dostavanú a už si môže užívať to, čo ste mu dovolili, aby odtiaľto vytuneloval a aby zobral tým malým, drobným živnostníkom. Vraciam sa späť, toto je riešenie. (Rečník ukázal plénu plagát s nápisom VÁHOSTAV patrí podvedeným, NIE Širokému.) Váhostav patrí tým podvedeným ľuďom. Nie teraz im lepiť na oči nejakú nálepku 40-percentnú a chudákov, ktorí teraz sa obávajú, že budú mať iba 15, tak nahnať rýchlo do kúta, tu to rýchlo podpisujte, zoberte 40 a vypadnite a buďte spokojní, že ste rok robili a za ten rok ste prerobili 60 percent. A ešte zaplatili dépeháčku, samozrejme, lebo teda tá už musí byť zaplatená. To, že im teraz odpustíte, kým dostanú 40 %, nič neznamená, lebo iba do marca 2016. Ešte dúfam, že ste si to všimli, čo povedal pán minister Kažimír, že vy im dávate vlastne také, nejakú tú, odpustenie platenia DPH, alebo odsun, neviem, jak presne sa to povie, do marca 2016. Čiže iba do volieb vy im dovolíte nezaplatiť faktúru, alebo teda nezaplatiť dépeháčku finančnej správe, ale po voľbách potopa. Presne taký istý podvod ako pri tých nebankovkách, čo ste spáchali. Jediné skutočné a spravodlivé riešenie je dať Váhostav podvedeným ľuďom a keď toto urobíte, tak vtedy uverím rečiam toho komunistu Blahu, že chce urobiť niečo reálne proti zbohatlíkom, proti Širokému. Toto je riešenie. Naberte odvahu, aj ty – zbabelec Robert Fico, zašitý niekde na Úrade vlády, toto bude riešenie, keď toto sem prednesieš. Možno už iba na koniec si pripomeňme kšefty, ktoré ste doteraz so sklonenou hlavou dovolili, aby vedenie SMER-u dohadzovalo pánovi Širokému. Firma Byt Studio, softvéry od výmyslu sveta, ktoré majú zlomkovú hodnotu, ste mu dohodili, jeho firme, za niekoľko desiatok miliónov eur. Myslím, že v minulom roku to bola naposledy zákazka za 18 miliónov eur. Jednej jedinej firme. Cez Dôveru ste dovolili Širokému si vybrať z Dôvery 220 miliónov eur nezdanených. Presne tak ako to bolo spomínané, váš kolega Valocký predložil nenápadnú zmenu zákona, ktorá umožnila potom pri zlúčení poisťovní vytunelovať odtiaľ 450 alebo 440 miliónov eur a nie že iba ich zobrať zo zdravotného poistenia, ale ešte aj nezdanených. Ale napriek tomu nemáte Boha pri sebe, alebo teda páchateľ Fico nemá Boha pri sebe a v pohode kedykoľvek kváka o tom, jak on chce zakázať zisk zdravotným poisťovniam. Cez svojho poslanca zabezpečí, aby 440 miliónov eur, čo je 13 miliárd korún, odišlo, sa vybralo vlastne zo zdravotného poistenia a neboli za to zaplatené operácie ani sestričky, ani lekári, ani žiaden zdravotnícky materiál, ale aby tie peniaze sa, šup ho, previedli na Cyprus. Toto ste spáchali vy. Polovičku z toho, keďže sa hovorí, že Prefto Holding je Juraj Široký, ste dohodili Jurajovi Širokému. 220 miliónov eur; 3 miliardy korún ste mu dohodili na Hrade. Zimný štadión ste dali, zverili do jeho rúk a Najvyšší kontrolný úrad konštatoval po svojej kontrole, že tá zákazka bola predražená o 90 percent. Pri Váhostave, som hovoril. Možno na záver by sa patrilo na sumarizáciu pre tých ľudí, ktorí odmietajú počuť fakty a ktorí už v tom majú galimatiáš, hlavne teraz pre poslancov SMER-u, si zosumarizovať celú kauzu. Dopredu by som vás chcel upozorniť, že sa vám to zrejme páčiť nebude, lebo ide o jednu utajenú nahrávku. Takže poprosím o pozornosť. (Rečník za rečníckym pultom inštaluje notebook, na pomoc mu prichádza poslanec Viskupič. Púšťajú videozáznam z talkshow so španielskym komikom doplnený slovenskými titulkami parodujúcimi vysvetľovanie reštrukturalizácie Váhostavu.) Je to taká ukážka z videa, kde človek, asi ste videli to video, ja som ho chcel iba ukázať... (Prerušenie vystúpenia predsedajúcim, pričom videozáznam pokračoval.) Číž, Miroslav, podpredseda NR SR ... bulvároch toto video, ktorým hrozne chcete túto sálu týmto spôsobom kontaminovať? Matovič, Igor, poslanec NR SR Možno ste videli toto video. (Krátke pokračovanie videozáznamu.) Ja vám, si ho pozrite na YouTube, tuto zrejme nie je moc dobré, tak vám prečítam, čo tento týpek, ktorý hovorí takým iným trošku jazykom a zároveň sa na tom smeje, čo v tom videu hovorí, a je to taká ľudová tvorivosť a myslím si, že na zhrnutie situácie s Váhostavom veľmi dobrá. Doslova titulky, ktoré tam bežali, ak by som vám pustil tie tri minúty, tak by ste si to mohli prečítať, ale naozaj odporúčam venovať tieto tri minúty, lebo by ste si nahliadli do vašej duše, do vašich rozhodnutí a nastavili by ste si sami sebe zrkadlo. (Rečník číta text, ktorým bol titulkovaný videozáznam.) „A to už vo Váhostave neboli žiadne peniaze. Všetko bolo prevedené na cyperské firmy a oni tým živnostníkom povedali: ‚Robte ďalej, zaplatíme vám to z ďalších zákazok. Tu vám dáme zmluvu o dielo, poďme, poďme, ďalej, v pohode, šup-šup, makáme.? A medzitým už Široký s celým topmanažmentom vo veľkom prevádzal peniaze rovno do vreciek ľudí okolo. A potom oznámili, že firma ide do konkurzu." Samozrejme, potom je tam ten smiech, naozaj odporúčam si to pozrieť celé, je to veľmi dobré. „Chápeš? Chápeš? A nechali tam 110 miliónov eur v nevyplatených faktúrach! Chápeš? A keď to dlžníci zistili, všetky peniaze už boli dávno prevedené na 200 rôznych účtov. A celé vedenie už malo pobalené tašky a boli na ceste na žúrku niekde na Bahamách. A živnostníkom povedali, že im zaplatia 15 percent. Lebo že dlhujú cyperským a že najprv treba vyplatiť banky! Chápeš? Oni sami sebe požičajú cez cyperské firmy a potom si to vrátia! A potom si požiadajú o vratky DPH! A štát im vráti 20 percent. A manažéri už sú na Schwechate s kuframi. A vravia si: ‚Tak nič, tak v stavebníctve sme už skončili, musíme vymyslieť ďalší biznis. A spravíme to znova. Celé od začiatku.? Chápeš? A nikto nič nerieši. Všetko je legálne. Ahoj! Chápeš? A potom... A potom... A potom si urobia webstránku, že www.mrzinasto.sk, a idú si naprávať imidž. A za tie isté peniaze, čo ukradli tým živnostníkom, za tie si najmú agentúru a hovoria ľuďom, že im je to ľúto!" „Takto na drzovku?“ „Normálne na sedlákov. A tí ľudia neuvidia ani euro! Lebo veď reštrukturalizácia. Nie že budú na nule, ale budú ešte v strate.“ „Takže im nedajú ani tých 15 percent.“ „Nie, pretože oni z tých vystavených faktúr musia zaplatiť 20 percent. Takže ešte budú nakoniec ešte 5 % v mínuse. Jaj, nechcel by som byť živnostník! Mínus 5 percent. Staviaš rok zadarmo a ešte si v strate! A vládu, čo to dovolila, si ľudia zvolia zasa. Uvidíš.“ Dovolil som si prečítať, hovorím, túto ľudovú tvorivosť. Odporúčam veľmi vrelo miesto správ, kde budete pozerať na vašeho súdruha, ako bude hovoriť o tom, jako to zaplatia banky. Tri minútky venujte tomuto videu a s precítením, na konci verím, že pochopíte, že ste zlyhali, že sa tu správate ako ovce, že sa správate ako súčasť zločineckej organizovanej skupiny, ktorej jediný cieľ je okrádať tých istých ľudí, ktorí vás pred voľbami, ktorých oblbujete s volebnými gulášmi a s volebnými sľubmi pred voľbami a ktorí vás vo voľbách volia. Hanba vám! A zbabelca, ktorý sa skrýva teda neviem kde, pozdravujem a pevne verím, že naberie odvahu podať demisiu. (Potlesk.)